পাকিস্তানের লাহোরের কোট লাখপত জেলে বিগত ২০ বছর ধরে বন্দি এক ভারতীয়ের রহস্যময় মৃত্যু হয়েছে সোমবার। কৃপাল সিংহ নামে ওই ভারতীয় ১৯৯২ সালে ওয়াঘা সীমান্ত পেরিয়ে পাকিস্তানে প্রবেশ করেন এবং গুপ্তচরবৃত্তির অভিযোগে গ্রেফতার হন। পরবর্তীকালে পাকিস্তানের পঞ্জাব অঞ্চলে ধারাবাহিক বোমা বিস্ফোরণে তিনি অভিযুক্ত হন এবং মৃত্যুদণ্ডে দণ্ডিত হন। কোট লাখপত জেল সূত্রে সংবাদমাধ্যমকে জানানো হয়েছে, সোমবার সকালে কৃপাল তাঁর জেলের সহবাসিন্দাদের বলেন যে তিনি বুকে ব্যথা অনুভব করছেন এবং প্রায় সঙ্গে সঙ্গেই মারা যান। জেলে অত্যাচেরের ফলে কৃপালের মৃত্যু হয়েছে এমনটা জেল কর্তৃপক্ষ মনে করছেন না। যদিও এ বিষয়ে নিশ্চিৎ হওয়ার জন্য কৃপালের দেহ ময়নাতদন্তে পাঠানো হয়েছে বলে জানিয়েছেন জেলের প্রধান নাফিস আহমেদ।
প্রসঙ্গত উল্লেখ্য, পাকিস্তানের জেলে ভারতীয় বন্দির মৃত্যু এই প্রথম নয়। এপ্রিল ২০১৩-এ কোট লাখপত জেলেই ভারতীয় বন্দি সর্বজিৎ সিংহ জেলেরই অন্য দুই বাসিন্দার আক্রমণে নিহত হন।